## Uredba o obvezama iz područja nacionalne sigurnosti Republike Hrvatske za pravne i fizičke osobe u telekomunikacijama

### NN 83/2003 (21.5.2003.), Uredba o obvezama iz područja nacionalne sigurnosti Republike Hrvatske za pravne i fizičke osobe u telekomunikacijama

# VLADA REPUBLIKE HRVATSKE

1013

Na
temelju članka 29. Zakona o Vladi Republike Hrvatske (»Narodne novine«, br.
101/98, 15/2000 i 117/2001), a u vezi članaka 9., 17. i 19. Zakona o
sigurnosnim službama Republike Hrvatske (»Narodne novine«, br. 32/2002 i
38/2002), Vlada Republike Hrvatske je, na prijedlog Savjeta za koordinaciju
rada sigurnosnih službi, a uz prethodnu suglasnost Predsjednika Re­pub­like
Hrvatske, na sjednici održanoj 15. svibnja 2003. godine donijela

## UREDBU

### o obvezama iz podruČja nacionalne sigurnosti Republike Hrvatske za pravne i fiziČke osobe u telekomunikacijama

I.
SADRŽAJ UREDBE

Članak
1.

Ovom se
Uredbom uređuje područje tajnog nadzora telekomunikacija u Republici Hrvatskoj,
u skladu s rezolucijom Vijeća Europske unije od 17. siječnja 1995. godine, broj
96/C 329/01, o zakonitom tajnom nadzoru telekomunikacija i odgovarajućim
normama i preporukama Europskog instituta za telekomunikacijske norme (European
Telecommunications Standards Institute – ETSI).

Članak
2.

(1)
Ovom Uredbom propisuju se obveze u okviru sustava nacionalne sigurnosti
Republike Hrvatske za sve pravne i fizičke osobe koje obavljaju telekomunikacijske
usluge i djelatnosti u skladu s odredbama posebnog zakona kojim je uređeno
područje telekomunikacija.

(2)
Pravne i fizičke osobe koje obavljaju telekomunikacijske usluge i djelatnosti u
skladu s odredbama posebnog zakona kojim je uređeno područje telekomunikacija
su: telekomunikacijski operatori, mrežni operatori, davatelji usluga i
davatelji pristupa.

II.
POJMOVI I ZNAČENJA

Članak
3.

U
smislu ove Uredbe pojedini pojmovi imaju sljedeća zna­čenja:

*Agencija za provođenje zakona (Law Enforcement
Agency – LEA):*
agencija koja provodi poslove operativno-tehničkog centra za nadzor
telekomunikacija propisane Zakonom o sigurnosnim službama Republike Hrvatske.

*Ciljana usluga (Target Service):* telekomunikacijska usluga
povezana sa subjektom tajnog nadzora.

*Davatelj pristupa (Access Provider):* fizička ili pravna osoba koja
korisniku omogućuje pristup telekomunikacijskim mrežama, Internetu ili drugim
računalnim mrežama.

*Davatelj usluge (Service Provider):* fizička ili pravna osoba
koja obavlja javne telekomunikacijske usluge na tržištu, prema odredbama
posebnog zakona kojim je uređeno područje telekomunikacija. Davatelj usluge ne
mora posjedovati vlastitu telekomunikacijsku infrastrukturu.

*Funkcija tajnog nadzora (Lawful Interception
Function – LIS):* funkcija koja omogućuje tajni nadzor telekomunikacija i
telekomunikacijskih usluga. Ostvaruje se ugradnjom odgova­ra­juće tehničke
opreme i programske podrške u telekomunikacijski sustav telekomunikacijskog
operatora, mrežnog operatora, davatelja usluga ili davatelja pristupa.

*Javna telekomunikacijska mreža (Public
telecommunication infrastructure):* telekomunikacijska mreža kojoj je moguće javno
pristupiti i koja se upotrebljava za obavljanje javnih telekomunikacijskih
usluga.

*Kakvoća usluge (Quality of Service):* specifikacija kakvoće
komunikacijskog kanala, sustava, virtualnog kanala, računalne komunikacijske
veze, itd. Kakvoća usluge može se mjeriti, primjerice, u okviru odnosa
signal/šum, učestalosti pogrešaka u prijenosu bitova, postotku prolaznosti
poruka ili vjerojatnosti blokiranja poziva.

*Mrežni operator (Network Operator):* operator unutar
infrastrukture javne telekomunikacijske mreže koji omogućuje pri­jenos signala
između utvrđenih odredišnih točaka kroz odgova­rajući prijenosni medij (žičnim,
radijskim, svjetlosnim ili drugim elektromagnetskim načinom).

*Operativno-tehnički centar za nadzor
telekomunikacija (Law Enforcement Monitoring Facility – LEMF):* predstavlja odredište
dostave svih podataka koji su prikupljeni tajnim nadzorom u javnoj
telekomunikacijskoj mreži. To je središte u kojem su smještena tehnička sučelja
za prihvat signala primijenjene funkcije tajnog nadzora, a ustrojava se u
okviru Protuobavještajne agencije (POA).

*Poziv (Call):* svaka stalna ili privremena,
komutirana ili paketna veza koja omogućuje prijenos informacija između dvaju
ili više korisnika telekomunikacijskog sustava, pri čemu korisnik može biti
čovjek ili uređaj.

*Podaci o pozivu (Intercept Related Information
– IRI):*
podaci koji predstavljaju signalizaciju povezanu s ciljanom telekomunikacijskom
uslugom, mrežom ili drugim korisnikom. Uključuju i signalizaciju uporabljenu za
uspostavu poziva, te kontrolu njegova tijeka (primjerice poziv prihvaćen, poziv
prebačen). Podaci o pozivu također sadrže informacije koje su dostupne mrežnim
operatorima, davateljima usluga i davateljima pristupa (npr. trajanje veze).

*Pouzdanost funkcije (Reliability):* vjerojatnost da će sustav ili
usluga obavljati funkciju na zadovoljavajući način u danom razdoblju ako se
upotrebljava u specificiranim uvjetima rada.

*Sadržaj
poziva (Content of Communication):* informacija koja se razmjenjuje između dvaju ili
više korisnika telekomunikacijskog sustava, pri čemu korisnik može biti čovjek
ili uređaj.

*Subjekt tajnog nadzora (Interception Subject):* osoba nad kojom se u skladu
sa zakonskim ovlastima provodi tajni nadzor telekomunikacijske aktivnosti.

*Tajni nadzor (Lawful Interception):* na zakonu utemeljena radnja
koja omogućuje pristup i dostavu sadržaja poziva i podataka o pozivima,
ostvarenim od strane subjekta tajnog nadzora, Operativno-tehničkom centru za
nadzor telekomunikacija.

*Telekomunikacije, telekomunikacijska usluga
(Telecommunication, Telecommunication service):* pojmovi opisani posebnim
zakonom kojim se uređuje područje telekomunikacija.

*Telekomunikacijska aktivnost
(Telecommunication Activity):* uporaba bilo koje telekomunikacijske usluge.

*Telekomunikacijski operator (Telecommunication
Operator):*
pravna osoba koja obavlja poslove mrežnog operatora i davatelja usluga.

III.
OPERATIVNO-TEHNIČKI CENTAR ZA NADZOR TELEKOMUNIKACIJA

Članak 4.

Protuobavještajna agencija (POA) je, prema Zakonu o
sigurnosnim službama Republike Hrvatske, nadležna agencija za obav­ljanje
poslova operativno-tehničkog centra za nadzor telekomunikacija (u daljnjem
tekstu: Operativno-tehnički centar za nadzor telekomunikacija).

Članak 5.

Operativno-tehnički centar za nadzor telekomunikacija
provodi tehničku koordinaciju s telekomunikacijskim operatorima, mrežnim
operatorima, davateljima usluga i davateljima pristupa u Republici Hrvatskoj.

Članak 6.

Operativno-tehnički centar za nadzor telekomunikacija
obav­lja standardizaciju tehničkih sučelja, protokola razmjene i pohrane
podataka koje moraju osigurati telekomunikacijski operatori, mrežni operatori,
davatelji usluga i davatelji pristupa.

Članak 7.

Operativno-tehnički centar za nadzor telekomunikacija
provodi operativno-tehničku koordinaciju s drugim državnim tijelima koja su
ovlaštena za primjenu mjera tajnog nadzora telekomunikacija, u skladu sa
Zakonom o sigurnosnim službama i Zakonom o kaznenom postupku.

Članak 8.

Operativno-tehnički centar za nadzor telekomunikacija
obav­lja standardizaciju tehničkih sučelja i protokola razmjene podataka koje
moraju osigurati druga državna tijela iz članka 7. ove Uredbe.

IV.
OBVEZE TELEKOMUNIKACIJSKIH OPERATORA, MREŽNIH OPERATORA, DAVATELJA USLUGA I
DAVATELJA PRISTUPA

Članak
9.

Telekomunikacijski
operatori, mrežni operatori, davatelji us­lu­ga i davatelji pristupa obvezni su
o vlastitom trošku primijeniti funkciju tajnog nadzora telekomunikacijskih
usluga i djelatnosti koje obavljaju, i telekomunikacijskog prometa na vlastitim
međumjesnim i međunarodnim telekomunikacijskim vezama.

Članak
10.

(1)
Primjena funkcije tajnog nadzora iz članka 9. ove Uredbe podrazumijeva ugradnju
funkcije tajnog nadzora te stavljanje na raspolaganje tehničkih sučelja
Operativno-tehničkom centru za nadzor telekomunikacija.

(2)
Tehnička sučelja iz stavka 1. ovoga članka podrazumijevaju uspostavu
telekomunikacijskih vodova i pristupne telekomunikacijske opreme do lokacije
Operativno-tehničkog centra za nadzor telekomunikacija.

Članak
11.

Telekomunikacijski
operatori, mrežni operatori, davatelji usluga i davatelji pristupa moraju
osigurati o vlastitom trošku uspostavu i uporabu telekomunikacijskih vodova i
pristupne telekomunikacijske opreme za tajni nadzor do lokacije
Operativno--tehničkog centra za nadzor telekomunikacija.

Članak
12.

Telekomunikacijski
operatori, mrežni operatori, davatelji usluga i davatelji pristupa moraju
osigurati trajno održavanje i ispravan rad primijenjene funkcije tajnog nadzora
iz članka 9. ove Uredbe.

Članak 13.

(1)
Telekomunikacijski operatori, mrežni operatori, davatelji usluga i davatelji
pristupa obvezni su čuvati kao državnu tajnu sve podatke i saznanja koja imaju
o sredstvima, postupcima i podacima u vezi s primjenom mjera tajnog nadzora
telekomunikacija.

(2)
Telekomunikacijski operatori, mrežni operatori, davatelji usluga i davatelji
pristupa smiju se koristiti podacima i signalima proizvedenim primjenom
funkcije tajnog nadzora telekomunikacija isključivo za potrebe održavanja
funkcije tajnog nadzora i samo na način koji je propisao ili odobrio
Operativno-tehnički centar za nadzor telekomunikacija.

V.
PRIMJENA FUNKCIJE TAJNOG NADZORA TELEKOMUNIKACIJA

Članak
14.

U
postupku dobivanja koncesije, dozvole ili ovlasti, odnosno podnošenja prijave
za obavljanje telekomunikacijskih usluga i djelatnosti u skladu s posebnim
zakonom kojim je uređeno područje telekomunikacija, telekomunikacijski
operatori, mrežni operatori, davatelji usluga i davatelji pristupa moraju voditi
računa o obvezama propisanima ovom Uredbom koje se odnose na primjenu funkcije
tajnog nadzora.

Članak
15.

Prigodom
donošenja odluke o davanju koncesije ili dozvole, davanja ovlasti, odnosno
zaprimanja prijave iz članka 14. ove Uredbe nadležno regulatorno tijelo u
telekomunikacijama izvi­jestit će o tome Operativno-tehnički centar za nadzor
telekomunikacija.

Članak 16.

Operativno-tehnički
centar za nadzor telekomunikacija je nadležan za ocjenu nužnosti i ispravnosti
primjene funkcije tajnog nadzora kod pojedinog telekomunikacijskog operatora,
mrež­nog operatora, davatelja usluga ili davatelja pristupa, koji obavlja
telekomunikacijske usluge ili djelatnosti na temelju koncesije, dozvole,
ovlasti ili prijave iz članka 14. ove Uredbe.

Članak
17.

(1)
Operativno-tehnički centar za nadzor telekomunikacija izdaje Potvrdu o nužnosti
i ispravnosti primjene funkcije tajnog nadzora telekomunikacijske usluge.

(2)
Potvrdu iz stavka 1. ovoga članka telekomunikacijski operator, mrežni operator,
davatelj usluga ili davatelj pristupa obvezan je pribaviti prije početka
obavljanja telekomunikacijske usluge ili djelatnosti za koju je dobio propisanu
koncesiju, dozvolu ili ovlast, odnosno podnio propisanu prijavu.

Članak
18.

Odredbe
iz članaka 14. do 17. ove Uredbe primjenjuju se i u slučaju uvođenja svake nove
telekomunikacijske usluge ili djelatnosti.

Članak 19.

(1)
Iznimno od odredbe iz članka 18. ove Uredbe, Operativno-tehnički centar za
nadzor telekomunikacija može, na zahtjev telekomunikacijskog operatora, mrežnog
operatora, davatelja usluga ili davatelja pristupa, dati privremeno odobrenje
za pokusno obavljanje nove telekomunikacijske usluge ili djelatnosti u svrhu
tehničkog ili tržišnog ispitivanja, bez primjene funkcije tajnog nadzora,
propisane ovom Uredbom.

(2)
Privremeno odobrenje iz stavka 1. ovoga članka može se izdati na rok od najviše
6 mjeseci, a po isteku tog roka primijenit će se odredbe ove Uredbe.

VI.
FUNKCIONALNI ZAHTJEVI ZA PRIMJENU FUNKCIJE TAJNOG NADZORA TELEKOMUNIKACIJA

Članak
20.

Funkcionalni
zahtjevi za primjenu funkcije tajnog nadzora telekomunikacija odnose se na
poslove primjene te funkcije iz članka 10. ove Uredbe. Funkcija tajnog nadzora
sastoji se od nadzora poziva, uvida u podatke o pozivima i ostalih zahtjeva, u
skladu s odredbama članaka 21. do 33. ove Uredbe.

Nadzor
poziva

Članak
21.

Nadzor
poziva primjenjuje se na subjekt tajnog nadzora, pri čemu funkcija tajnog
nadzora mora osigurati:

–
sadržaj poziva,

–
podatke o pozivu.

Članak 22.

Podaci
o pozivu moraju se bilježiti:

– kod
pokušaja uspostave poziva,

– kod
uspostave poziva,

– kod
prekida poziva,

– kod
neuspjelog pokušaja uspostave poziva,

– kod
promjene statusa (npr. pristupna mreža),

– kod
promjene telekomunikacijske usluge ili obilježja usluge,

– kod
promjene lokacije neovisno o telekomunikacijskoj aktivnosti.

Članak
23.

Podaci
o pozivu moraju sadržavati:

–
identifikacijske podatke sredstava za komuniciranje koja su pokušala ostvariti
telekomunikacijsku vezu, neovisno o tome jesu li u tome uspjela ili ne,

– druge
podatke vezane uz identitet subjekta tajnog nadzora,

–
podatke o korištenim telekomunikacijskim uslugama i pripadajuća obilježja,

–
podatke vezane uz status ciljane telekomunikacijske usluge,

–
datume i vremena telekomunikacijske aktivnosti,

–
lokaciju subjekta tajnog nadzora.

Članak
24.

Telekomunikacijski
operatori, mrežni operatori, davatelji usluga i davatelji pristupa moraju
osigurati podatke o pozivu i sadržaj poziva ciljane telekomunikacijske usluge
na način koji omogućuje točno i jednoznačno povezivanje podataka o pozivu s
njegovim sadržajem.

Članak
25.

Telekomunikacijski
operatori, mrežni operatori, davatelji usluga i davatelji pristupa moraju
omogućiti tajni nadzor telekomunikacija u stvarnom vremenu. Svi podaci o pozivu
moraju biti na raspolaganju odmah po završetku poziva. Tajni nadzor mora biti
neprekinut za cijelo vrijeme trajanja poziva.

Uvid
u podatke o pozivima

Članak
26.

(1)
Uvid u podatke o pozivima podrazumijeva pohranu podataka o svim ostvarenim
pozivima za određeno proteklo razdoblje.

(2)
Podaci o pozivima moraju sadržavati:

–
identifikacijske podatke sredstava za komuniciranje koja su pokušala ostvariti
telekomunikacijsku vezu, neovisno o tome jesu li u tome uspjela ili ne,

–
podatke o korištenim telekomunikacijskim uslugama i pri­padajuća obilježja,

–
datume i vremena telekomunikacijske aktivnosti,

–
lokaciju sredstava za komuniciranje.

Članak
27.

(1)
Telekomunikacijski operatori, mrežni operatori, davatelji usluga i davatelji
pristupa moraju čuvati podatke o svim pozivima ostvarenim unutar i preko
vlastitih telekomunikacijskih kapaciteta.

(2)
Podaci iz stavka 1. ovoga članka moraju putem propisanog tehničkog sučelja biti
raspoloživi Operativno-tehničkom centru za tajni nadzor telekomunikacija za
razdoblje od posljednjih 12 mjeseci.

Ostali zahtjevi

Članak
28.

Telekomunikacijski
operatori, mrežni operatori, davatelji us­lu­ga i davatelji pristupa moraju
osigurati Operativno-tehničkom centru za nadzor telekomunikacija ažurnu
povijesnu bazu identifikacijskih podataka o korisnicima telekomunikacijskih
usluga i potrebnim telekomunikacijskim kapacitetima. Identifikacijski podaci
moraju se čuvati u zahtijevanom formatu za razdoblje od posljednjih 12 mjeseci.

Članak 29.

Telekomunikacijski
operatori, mrežni operatori, davatelji us­luga i davatelji pristupa moraju na
zahtjev Operativno-tehničkog centra za nadzor telekomunikacija dostaviti
podatke o trenutnoj zemljopisnoj, fizičkoj ili logičkoj lokaciji sredstva za
komuniciranje neovisno o postojanju telekomunikacijske aktivnosti.

Članak
30.

Telekomunikacijski
operatori, mrežni operatori, davatelji usluga i davatelji pristupa moraju na
zahtjev Operativno-tehničkog centra za nadzor telekomunikacija dostaviti
podatke o svim sredstvima za komuniciranje koja su se pojavljivala na određenoj
zemljopisnoj, fizičkoj ili logičkoj lokaciji u razdoblju od posljednjih 48
sati, neovisno o postojanju telekomunikacijske aktivnosti.

Članak 31.

Telekomunikacijski
operatori, mrežni operatori, davatelji usluga i davatelji pristupa, koji uvode
vlastitu kriptozaštitu, moraju tu kriptozaštitu ukloniti prije dostave sadržaja
ciljane telekomunikacijske usluge Operativno-tehničkom centru za nadzor
telekomunikacija.

Članak 32.

Telekomunikacijski
operatori, mrežni operatori, davatelji usluga i davatelji pristupa moraju
osigurati da subjekt tajnog nadzora ili druga neovlaštena osoba ne osjeti bilo
kakvu promjenu koja bi mogla biti uzrokovana primjenom tajnog nadzora.
Funkcioniranje ciljane telekomunikacijske usluge mora biti nepromijenjeno za
subjekt tajnog nadzora.

Članak
33.

Telekomunikacijski
operatori, mrežni operatori, davatelji usluga i davatelji pristupa moraju
osigurati da pouzdanost funkcije tajnog nadzora bude veća ili jednaka
pouzdanosti koju ciljana telekomunikacijska usluga pruža subjektu tajnog
nadzora. Kakvoća usluge prosljeđivanja nadzirane komunikacije prema
Operativno-tehničkom centru za nadzor telekomunikacija mora biti u skladu s
tehničkim standardima telekomunikacijskog operatora, mrežnog operatora,
davatelja usluga i davatelja pristupa.

VII.
PRIJELAZNE I ZAVRŠNE ODREDBE

Članak 34.

Telekomunikacijski operatori, mrežni operatori,
davatelji usluga i davatelji pristupa, koji na dan stupanja na snagu ove Uredbe
obavljaju telekomunikacijske usluge i djelatnosti u javnim telekomunikacijama u
skladu s odredbama posebnog zakona kojim je uređeno područje telekomunikacija,
moraju u roku od 6 mjeseci od dana stupanja na snagu ove Uredbe primijeniti
funkciju tajnog nadzora telekomunikacija u skladu s odredbama ove Uredbe.

Članak 35.

Operativno-tehnički centar za nadzor telekomunikacija
će na zahtjev telekomunikacijskog operatora, mrežnog operatora, davatelja
usluga ili davatelja pristupa dostaviti tehnički zahtjev za primjenu funkcije
tajnog nadzora telekomunikacija.

Članak
36.

Operativno-tehnički
centar za nadzor telekomunikacija donosi organizacijsko-tehničke protokole za
obavljanje poslova iz članaka 28., 29. i 30. ove Uredbe.

Članak
37.

Tehnički
zahtjevi iz članka 35. ove Uredbe i organizacijsko--tehnički protokoli iz
članka 36. ove Uredbe moraju biti označeni odgovarajućim stupnjem tajnosti.

Članak
38.

Ova Uredba
stupa na snagu danom objave u »Narodnim novinama«, a primjenjuje se od 1.
lipnja 2003. godine.

Klasa:
200-01/03-01/04
Urbroj: 5030109-03-5
Zagreb, 15. svibnja 2003.

Predsjednik
**Ivica Račan**, v. r.

Uredba, NN 83/2003-1013